Aardklop loop uiteindelik weer deur Potch-strateAardklop is terug in Potchefstroom. (Foto: Mizanne Hattingh/Maroela Media) Hoewel dit op die oomblik in die strate van Linden en Pretoria óók klop, is daar by stalletjies, met dawerende musiek en uitstekende teatervertonings behoorlik baljaar tydens die Momentum Beleggings Aardklop se Potchefstroomse opwipfees. Dié been van Aardklop het van Vrydag 30 September tot en met Sondag 2 Oktober op dié studentedorp gekuier. Daar was tente propvol interessante stalletjies en feesgangers wat hulself trommeldik aan pizza, biltong, spookasem en mini-oliebolle geëet het. “Dis vreeslik lekker om weer ŉ feesterrein te kan hê. Om saam te kan kuier sonder enige beperkings,” het Alexa Strachan, die feesbestuurder, aan Maroela Media vertel. “Hier is so ŉ lekker atmosfeer en samesyn!” Sangers soos Janie Bay, Jakkie Louw en die musiekgroep Ouderdoos het feesgangers vir die duur van die fees vermaak. Hoewel stalletjiehouers erken het dat die fees nie so groot soos vorige jare was nie, is dit vir hulle steeds lekker om na die dorp terug te keer vir die fees wat so na aan Suid-Afrikaners se harte lê. Aardklop se stalletjies is vanjaar op die Noordwes-Universiteit se joolterrein aangebied, en nie soos gewoonlik op die Bult nie. Dit het egter gesorg dat daar meer as genoeg plek was vir feesgangers, stalletjies en ander aktiwiteite wat die fees gebied het. Die kosstalletjies het onder die prentjiemooi wilgerbome, so eie aan Potchefstroom, gestaan en het gesorg vir ’n heerlike, rustige feesatmosfeer. Hoewel talle inwoners van Potchefstroom op Facebook hul misnoeë uitgespreek het oor die veranderde formaat van die fees, het Strachan die versekering gegee dat die fees nié uit die dorp sal trek nie. “Aardklop is ’n Potchefstroomse fees. Hoe kan die naam buite Potchefstroom gebruik word? Môre moet ons hoor dat die fees permanent uit die dorp uitskuif,” het ’n ongelukkige Potchefstroom-inwoner geskryf. Strachan het aangedui dat die fees nie beoog om sy Potchefstroomse wortels uit te trek nie. “Potchefstroom is die begin van alles. Aardklop en Potchefstroom is soos ŉ ham-en-kaas-toebroodjie, hulle hoort saam.” Aardklop word vandeesweek voortgesit in Pretoria en Linden en beloof om feesgangers behoorlik op hul tone te hou met indrukwekkende vertonings en interessante aktuele gesprekke.